Steyr Arms

**Steyr Arms**, anavezet ivez dindan e anv bet **Steyr-Mannlicher**, zo un embregerezh armoù-tan hiniennel aostrian krouet e 1864 gant Josef Werndl. Stag eo e istor ouzh anv Ferdinand von Mannlicher, un ijiner en deus merket industriezh an armoù e dibenn an XIX kantved.
## Istor

### Orin
Brudet eo kêr Steyr, e norzh Aostria, evit he mengleuzioù houarn, anavezet abaoe ar Grennamzer uhel da nebeutañ. A-drugarez dezhe e teuas ar vro da vezañ ul lec'h-produiñ armoù adalek ar Brezel Tregont Vloaz (1618-1648). Eno e veze produet mouskedoù ha pistolennoù evit armeoù an Impalaeriezh Santel roman german. E 1821 e krogas ur gov anvet Leopold Werndl da labourat eno. Joseph Werndl, e eil bugel ganet e 1831, a voe kaset da zeskiñ ar vicher armeurer e Vienna, Praha ha Bavaria, ha goude-se e atalieroù Colt ha Remington er Stadoù-Unanet. Pa varvas e dad e 1855 e tistroas Joseph da Aostria. Asambles gant e vreur e savas e 1864 ar *Josef und Franz Werndl & Company* e Oberletten, e-kichen Steyr.

### Labour evit arme Aostria-Hungaria
E 1867 e voe choazet gant arme Aostria-Hungaria ar Werndl-Holub, ur fuzuilh un-tenn karget dre he c'hulasenn ijinet en embregerezh. Evit dont a-benn da bourvezañ ar miliadoù a armoù goulennet e tegemeras an embregerezh arc'hant a-berzh posterien, hag adanvet e voe *Œsterreichische Waffenfabriksgesellschaft* (ŒWG). E 1872 e implije 45.000 labourer evit produiñ 622.000 fuzuilh bep bloaz. E 1885 e choazas arme ar vro ar fuzuilh nevez M1885 savet gant an ijinour Ferdinand Mannlicher, a laboure asambles gant ŒWG. Un arm-tennata e oa, dezhañ ur sistem morailh linennek. Mannlicher a zeuas da labourat en embregerezh da vat e 1887, hag adanvet e voe anezhañ Steyr-Mannlicher pa zeuas Mannlicher da vezañ e benn-ijinour.

E 1894 e krogas Steyr-Mannlicher da broduiñ marc'hoù-houarn ivez, ouzhpenn ar 500.000 arm savet bep bloaz. Mervel a reas Ferdinand Mannlicher e 1904. Just a-raok ar Brezel-bed Kentañ e savas an embregerezh uzinoù nevez evit fonnusaat e broduerezh. Ouzhpenn an armoù-skoaz e farde ivez pistolennoù damaotomatek evel ar Steyr M1912. Asambles gant ar fuzuilh Mannlicher M1895 e voe unan eus armoù reolius soudarded Aostria-Hungaria e 1914-1918.

### Eus an eil brezel d'egile (1919-1945)
Goude feur-emglev Saint-Germain-en-Laye (1919) e voe dismantret an impalaeriezh hag izelaet a galz an niver a armoù a c'halle bezañ produet eno. Darbet e voe da Steyr-Mannlicher ober freuz-stal, met savetaet e voe a-drugarez d'ar produerezh marc'hoù-houarn. Adanvet e voe Steyr Werke AG e 1926. Adkregiñ a reas ar produiñ armoù a-nebeudoù e 1930. E 1938 e voe seziset an embregerezh gant an nazied da vare an Anschluss. Diwar-neuze e savas armoù evit ar Wehrmacht hag an nerzhioù alaman, evel ar pistolennoù-mindrailher MP34 hag MP40, ha diwezhatoc'h fuzuilhoù-arsailh Sturmgewehr 44. Goude aloubadeg Polonia e 1939 e kemeras Steyr ar galloud war uzinoù Radom, e-lec'h ma voe savet karabinennoù Karabiner 98k. Bombezet e voe ar gêr hag an uzinoù e 1944 gant ar 15th Air Force stadunanat, abalamour d'ar c'hefluskerioù kirri-nij a veze produet eno ivez dreist-holl, met kenderc'hel a reas ar produiñ betek fin ar brezel. Kejañ a reas an US Army hag an Arme Ruz e kêr Steyr e 1945, hag aloubet e voe kêr gant an US Army betek 1955. Paouez a reas ar produiñ armoù betek 1950. 

### Adsavidigezh adalek 1950
E 1950 e roas Stadunaniz an aotre da broduiñ en-dro fuzuilhoù Mannlicher-Schönauer 1903, a oa priziet gant ar chaseourien, ha kanet meuleudi dezhi gant tud evel Robert Ruark pe Ernest Hemingway, en doa kaset unan gantañ evit e safari kentañ e 1933. Er bloavezhioù 1960 e voe ijinet gant Steyr ar fuzuilhoù-resisted SSG 69, hag a voe implijet gant an arme aostrian. E 1977 e kinnigas ar Steyr AUG, ur fuzuilh-arsailh doare *[[bullpup]]* a reas berzh hag a voe implijet gant meur a arme er bed. Hiziv-an-deiz en deus an embregerezh lec'hioù-produiñ e Aostralia ha Malaysia. 

## Armoù produet
Hiziv-an-deiz e produ Steyr armoù-skoaz nemetken, war-bouez ar bistolenn damaotomatek A2MF ha redueroù-son.

### Fuzuilhoù-arsailh
*Steyr AUG – fuzuilh-arsailh
*Steyr ACR – fuzuilh biroùigoù-dir arnodel
*Steyr STM556 – fuzuilh-arsailh
### Fuzuilhoù-emgann
*Sturmgewehr 58 (adstumm an FN FAL)

### Fuzuilhoù ha karabinennoù
*Mannlicher M1885 – fuzuilh-vorailh
*Mannlicher M1888 – fuzuilh-vorailh
*Mannlicher M1890 – fuzuilh-vorailh
*Mannlicher M1895 – fuzuilh-vorailh
*Mannlicher–Schönauer – fuzuilh-vorailh
*Steyr Model 1912 Mauser – fuzuilh-vorailh
*Steyr SSG 69 – fuzuilh-resisted
*Steyr Scout – ''scout rifle''
*Steyr SSG 04 – fuzuilh-resisted
*Steyr SSG 08 – fuzuilh-resisted
*Steyr HS .50 – fuzuilh enepdafar
*Steyr IWS 2000 – fuzuilh enepdafar 15,2 mm
*DMR 762 - fuzuilh-resisted damaotomatek
### Mindrailherezioù
*Steyr MPi 69 (hag hec'h adstumm Steyr MPi 81)
*Steyr TMP

### Pistolennoù
*Steyr Mannlicher M1894 (1894–?)
*Steyr Mannlicher M1901 (1901–1903)
*M.7 (1908–1913)
*Steyr M1912 (1912–1945)
*Steyr SP (1957-1964)
*Steyr GB (1981–1988)
*Steyr M (1999–bremañ)
### Bannerezed-greunadennoù
*GL 40 – 40&nbsp;mm
### Armoù produet evit an Trede Reich (1938-1945)
*Maschinenpistole 34
*Maschinenpistole 40
*Sturmgewehr 44
## Kodoù produiñ
Ar pistolennoù Steyr zo e-kichen o zoull-distrinkañ ur c'hod teirlizherennek : al lizherenn gentañ a zo evit ar miz produiñ, hag an div lizherenn all evit ar bloavezh-produiñ. Un arm merket BOY a zo bet produet da skouer e miz Ebrel 2007.
### Mizioù

### Bloavezhioù

## Daveennoù